Anno Domini millesimo trecentesimo decimo nono statuta sunt haec apud Cistercium in Capitulo generali. 1.  In primis, cum non liceat a capite membra recedere, nec a doctrina patris filios temere deviare, Capitulum generale ordinat et diffinit quod servitium editum per felicis recordationis Urbani Papae ordinationem de festo Corporis Christi, per universum Ordinem die statuto celebretur solemniter et devote. 2.  Item, diffinitionem anno praeterito editam de bonis immobilibus minime distrahendis vel ad vitam seu perpetuo concedendis absque consilio patris abbatis, vel maioris partis conventus, quorum nomina in scripto ponantur sigillato sigillo patris abbatis in visitatione proxima ostendendo, sic temperando declarat Capitulum generale quod illud, quod de patribus abbatibus dicitur ad eorum commissarios vult extendi, et poena simili de diffinitione sublata, contrarium faciens se poenam suspensionis latam a canone noverit incursurum, et nihilominus se super hoc recognoscere teneatur in Capitulo generali, aliis poenis debitis ad arbitrium Capituli puniendus. 3.  Item, ut in distributionibus contributionum, quas amodo fieri contigerit, omnis fraus et sinistrae suspicionis materia subtrahatur, Capitulum generale duxit provide statuendum quod, quandocumque contributio fit in Ordine, taxationes impositionum et certae summae quantitatis superiores patres abbates filiis immediatis distribuant, et reliqua summae quae superest quota eis assignata fuerit per alios inferiores abbates aliis gradatim filiis abbatibus imponant et distribuant, solvendis locis et terminis assignatis. 4.  Item, quia temerarium est terminos quos sancti patres provide posuerunt transgredi, districtiori modo quo potest sub poena excommunicationis prohibet Capitulum generale personis Ordinis universi, ne Ordinariis vel praelatis aliis carnes in monasteriis ministrentur, cum talis abusus contra Ordinis honestatem et mentem Sedis Apostolicae nec sit dubium militare. 5.  Item, religionem et augmentum divini cultus cupiens Capitulum generale liberaliter ampliare, et fervorem devotionis quorumdam abbatum et quorumdam conventuum Ordinis, qui festa aliquorum sanctorum desiderant in suis monasteriis specialiter celebrari, diligenter attendens, statuit et diffinit quod quilibet pater abbas in filiabus suis hoc concedendi habet facultatem, si per conventum fuerit requisitus. 6.  Item, cum Capitulum generale disposuit efficaciter subvenire in necessitatibus subditorum, et ad aures dicti Capituli pervenit quod per indiscretam considerationem personarum Ordinis in via directarum, loca Ordinis magis solito praegraventur, ordinat et diffinit dictum Capitulum quod, quando personae Ordinis in via constitutae ad monasterium nostri Ordinis vel ad alia loca, ubi consuevit hospitalitas exhiberi, causa pernoctandi declinaverint, alia loca propinqua ad unam leucam eidem monasterio non accedant ; sed illa loca monasterio secum propinqua a susceptione hospitum sint exempta, visitatoribus dumtaxat exceptis et aliis personis emissis pro culpa, vel aliis necessitatibus compulsis recipiant in officio caritatis. 7.  Item, quoniam propter retardationem et negligentiam solutionum reddituum debitorum, Capitulo generali, domui Cistercii, totique Ordini multa incommoda retroactis temporibus pervenerint, Capitulum generale ordinat et diffinit [quod illi] qui tenentur domino Cistercii vel Capitulo generali in quibuscumque redditibus obligati, illi scilicet qui tenentur pro tempore praeterito infra Pascha ; qui vero non, Capitulo generali solvere eidem domino Cistercii vel satisfacere non omittant. Qui vero praedictis terminis solvere noluerint, suspensionis sententiam ipso facto se noverint incurrisse ; quam si animo indurato per spatium duorum mensium subsequentium sustinuerint, sententia excommunicationis lata a Capitulo se sentiant innodatos, a qua si per mensem satisfactione non praemissa absolvi non curaverint per patres abbates vel eorum commissarios auctoritate Capituli generalis depositi numerentur. 8.  Item, ut in eisdem, quae per promotionem studentium Ordo Cisterciensis promeruit commendationis eximiae titulis et privilegiis gratiarum procurare valeat ad honorem Altissimi et incrementum scientiae salutaris, hortatur [gen. Cap.] affectione quanta potest abbates Ordinis universi, quatinus secundum tenorem diffinitionum novae compilationis scolares suos mittant ad studia et super hoc patres abbates filios suos in suis visitationibus inducere teneantur. 9.  Item, quia ubi pericula imminent graviora, ibi est de salubriori remedio providendum, statuit et ordinat Capitulum generale quod, quaecumque personae Ordinis, per se vel per alium, litteras, preces, minas, a quibuscumque personis quae non sint de Ordine impetraverint, impetrari procuraverint, seu uti praesumpserint impetratis, ne pro suis excessibus puniatur, seu quod de poenitentia relaxetur, vel quod ad officia Ordinis promoveatur, seu amotus seu amota ab aliquo officio restituatur, ipso facto sententiam excommunicationis incurrat ; et nihilominus si super hoc convictus vel convicta fuerit, numquam de cetero ad aliquod officium Ordinis admittatur, sine speciali licentia Capituli generalis. 10.  Item, quia parum prodesset humilibus obedientia, si inobedientibus contumacia non obesset, generale Capitulum omnes abbates, qui hoc anno ad Capitulum venire debuerunt, et non venerunt, nec se legitime excusarunt, citat ut sequenti Capitulo se personaliter representent, alioquin pro depositis habeantur. 11.  Item, quoniam constitutio pro contributionibus faciendis in singulis provinciis in diffinitionibus novis edita, pro libertatibus Ordinis defendendis, cum omnes astringat, nihil obscurum vel ambiguum derelinquat, pluresque abbates provinciae Remensis de novo solvendis portionibus suis extiterint negligentes, statuit et ordinat Capitulum generale quod qui statutis terminis non solverint, dum tamen debito modo eisdem fuerit nuntiatum, sint excommunicati ipso facto. Eamdem poenam incurrant in aliis provinciis negligentes, et receptores de receptis computationem teneantur sub poenis superius nominatis et restituere teneantur. 12.  Item, ut excommunicationum sententiis latis contra non solventes contributiones statutis terminis de celeriori remedio valeat provideri, committit generale Capitulum domino Cistercii et quatuor primis cuilibet in generatione sua, ut quilibet per se vel per commissarium aut commissarios suos in eos qui solvere tenentur et non satisfaciant, eisdem absolutionis beneficium impendere debeant et cum eisdem misericorditer dispensare auctoritate Capituli generalis. 13.  Abbatia de Padis[io] in dioecesi Revaliensi sit in perpetuum filia de Stolp[a]. 